C 204/12
SK
Úradný vestník Európskej únie
12.6.2023
2.1.5 Odhad potrieb likvidity ECB považuje za dôležité, aby centrálne protistrany každodenne monitorovali svoje expozície voči najdôležitejším menám Únie s cieľom lepšie riadiť riziko likvidity, ako aj podávať svojim príslušným orgánom primerané správy za príslušnú menu Únie.
V navrhovanom nariadení by sa to malo zohľadniť, aby sa zabezpečilo, že najväčšie platobné povinnosti sa budú posudzovať súhrnne pre všetky meny a osobitne pre každú z najdôležitejších mien Únie zúčtovávaných finančných nástrojov.
2.2
Vplyv na prudenciálny dohľad nad úverovými inštitúciami
2.2.1 Výnimky pre transakcie v rámci skupiny V navrhovanom nariadení sa zavádzajú zmeny súčasného platného rámca, ktorými sa obchody v rámci skupiny oslobodzujú od požiadaviek na zúčtovanie a maržových požiadaviek (38), ako aj od kapitálových požiadaviek pre riziko úpravy ocenenia pohľadávok (39).
Navrhované zmeny zahŕňajú rámec na posudzovanie rovnocennosti tretích krajín, ktorý je nevyhnutným predpokladom pre tieto výnimky.
V prípade nariadenia EMIR sa navrhuje nahradiť súčasný rámec na posudzovanie rovnocennosti zjednodušeným rámcom.
Na tieto výnimky by sa mali vzťahovať podmienky, ktoré zabezpečia, aby neboli ohrozené bezpečnosť a zdravie inštitúcií, no ani stabilita finančného systému v širšom zmysle.
ECB má v tomto ohľade niekoľko pripomienok.
Po prvé, na účely oslobodenia transakcií v rámci skupiny od požiadaviek na zúčtovanie a maržových požiadaviek nie je primerané obmedziť predchádzajúce posúdenie rámca príslušnej tretej krajiny len na aspekty boja proti praniu špinavých peňazí a financovaniu terorizmu.
ECB je pevne presvedčená, že pred sprístupnením výnimiek inštitúciám by sa malo posúdiť niekoľko ďalších aspektov, najmä rovnocennosť regulačného rámca a rámca dohľadu príslušnej tretej krajiny so širším rozsahom pôsobnosti nariadenia EMIR.
Posúdenie by malo okrem iného zahŕňať kľúčové požiadavky na postupy zmierňovania rizika pre mimoburzové obchody, ako sa už stanovuje v súčasnom rámci nariadenia EMIR (40).
ECB podporuje komplexnejšie posúdenie rovnocennosti, pretože to poskytuje záruku, že na protistrany nachádzajúce sa v tretích krajinách sa vzťahujú spoľahlivé regulačné rámce a rámce dohľadu a protistranám z Únie pri uzatváraní transakcií s takýmito protistranami nevznikajú neprimerané riziká.
Podľa navrhovaného nariadenia môže Komisia vykonať komplexnejšie posúdenie rámca tretej krajiny, ktoré môže potenciálne zahŕňať uvedené aspekty.
Takéto posúdenie by však nemalo byť ponechané na uváženie.
Naopak, toto posúdenie by sa malo vykonať a ukončiť vopred, ešte než budú mať protistrany z Únie možnosť uvedené výnimky využiť.
V opačnom prípade protistrany z Únie znášajú významné riziká spojené s uzatváraním alebo udržiavaním veľkého objemu transakcií v rámci skupiny s protistranami, na ktoré sa nemusia vzťahovať primerané regulačné požiadavky a/alebo primeraný dohľad.
ECB sa preto domnieva, že namiesto navrhovaného zjednodušeného rámca by sa mal zachovať súčasný platný rámec rovnocennosti.
Po druhé, návrh má priamy vplyv na uplatňovanie kapitálových požiadaviek na riziko úpravy ocenenia pohľadávok, ako sa uvádza v nariadení (EÚ) č. 575/2013.
Úprava ocenenia pohľadávok je riziko strát spôsobených zmenami v kreditnom rozpätí protistrany derivátovej transakcie v dôsledku zmien v jej kreditnej kvalite.
Táto úprava vzniká, keď protistrana z Únie uzavrie derivátovú transakciu s inou protistranou vrátane protistrany v rámci tej istej skupiny.
Jedným z najbežnejších dôvodov, prečo protistranám z Únie vzniká takáto riziková expozícia v rámci skupiny, je podpora účtovných postupov „back-to-back“.
ECB v minulosti (41) zdôraznila, že z určitých účtovných postupov v rámci medzinárodných skupín, najmä z účtovných postupov „back-to-back“, môžu vyplývať prudenciálne riziká.
Bez ohľadu na to, či transakcia v rámci skupiny, na základe ktorej vzniká riziko úpravy ocenenia pohľadávok, podporuje alebo nepodporuje účtovný postup „back-to-back“, výsledné riziko úpravy ocenenia pohľadávok negatívne ovplyvňuje rizikový profil protistrany z Únie.
Protistrany z Únie preto musia mať primerané miestne mechanizmy a zamestnancov na vhodné riadenie takéhoto rizika a regulatórny kapitál na jeho pokrytie, ak sa neuplatňuje príslušná výnimka podľa nariadenia (EÚ) č. 575/2013 (42).
Túto výnimku by mali mať k dispozícii len protistrany z Únie za predpokladu, že posúdenie rovnocennosti tretej krajiny, v ktorej je druhá protistrana usadená, sa vzťahuje na všetky relevantné prudenciálne aspekty pravidiel tejto tretej krajiny a konkrétne sa komplexne zameriava na riziko úpravy ocenenia pohľadávok.
ECB preto víta, že sa v navrhovanom nariadení zavádza mandát na posudzovanie rovnocennosti tretích krajín (43), ale navrhuje, aby bol zameraný na prudenciálne (38) (39) (40) (41)
Pozri články 4 a 11 nariadenia EMIR.
Pozri článok 382 ods.
4 nariadenia (EÚ) č. 575/2013.
Pozri článok 11 nariadenia EMIR.
Pozri dokument Supervisory expectations on booking models, ECB, august 2018, dostupný na webovom sídle bankového dohľadu ECB na adrese www.bankingsupervision.europa.eu.
(42) Pozri článok 382 ods.
4 písm.
b) nariadenia (EÚ) č. 575/2013.
(43) Pozri článok 2 navrhovaného nariadenia.